বরং ‘দেশবিরোধী’ স্লোগান দিতে দেখা গিয়েছে আরেক অভিযুক্ত উমর খালিদকেই! নতুন এক ‘স্টিং ভিডিও’য় এ কথা বলতে শোনা গিয়েছে দিল্লি পুলিশের হেড কনস্টেবল রামবীর এবং জেএনইউয়ের নিরাপত্তারক্ষী অমরজিৎ কুমারকে। প্রসঙ্গত, এই হেড কনস্টেবলই প্রত্যক্ষদর্শী হিসাবে জেএনইউ-কাণ্ডে ধৃত কানহাইয়ার বিরুদ্ধে বয়ান দিয়েছিলেন। ফলে একটি বেসরকারি চ্যানেলের এই ‘স্টিং ভিডিও’ আজ প্রকাশ্যে আসায় ফের অস্বস্তিতে দিল্লি পুলিশ।
ওই ভিডিওয় রামবীর জানান, উপাচার্যের অনুমতি না থাকায় ৯ ফেব্রুয়ারি সাদা পোশাকেই জেএনইউ ক্যাম্পাসে যেতে হয়েছিল তাঁকে। বলেন, ‘‘দেশবিরোধী স্লোগান উঠছিল সেদিন। তবে কানহাইয়াকে কোনও স্লোগান দিতে দেখিনি। খালিদকে স্লোগান দিতে দেখেছিলাম। মারধর খেতে পারি, সেই ভয়ে ভিডিও তুলিনি।’’ অমরজিৎ-ও জানান, কানহাইয়া সেদিনের বিক্ষোভ-মিছিলে থাকলেও তাঁকে স্লোগান  দিতে দেখা যায়নি। 
কানহাইয়া, উমর এবং অনির্বাণ ভট্টাচার্যকে একসঙ্গে বসিয়ে আজ জেরা করেছে দিল্লি পুলিশ। সূত্রের খবর, প্রথমে দক্ষিণ দিল্লি পুলিশ স্টেশনে কানহাইয়ার সঙ্গে উমরকে, পরে কানহাইয়ার সঙ্গে অনির্বাণকে বসিয়ে জেরা করা হয়েছে। পরে তিনজনকেই মুখোমুখি বসিয়ে জিজ্ঞাসাবাদ করা হয়েছে আর কে পুরম থানায়। কানহাইয়া আজ জানিয়েছেন, ৯ ফেব্রুয়ারি ক্যাম্পাসে দু’দলের ছাত্রনেতাদের মধ্যে গন্ডগোলের সম্ভাবনা দেখে নিজের ঘর থেকে বেরিয়েছিলেন তিনি। কিন্তু কোনও অনুষ্ঠানে যুক্ত ছিলেন না।